《送任大卿出知汉州》
宋代·释居简

就列行初志，专城亦此心。玉蟾卿月满，金雁景星临。

知旧玄裳鹤，从游绿绮琴。歌风琴在御，梦草鹤同吟。

梁甫谁同调，高山自赏音。往来三硖险，森布万灵钦。

信是娄师德，惭非释道林。华风一披拂，小草竟萧森。

不赋空怀土，无枝勇惜阴。房湖开绿幕，祇树砌黄金。

驷马虽难驻，双旌倘可寻。逍遥堂旧话，领话望公深。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。